Nígbà tí a ti ṣe ìpinnu báyìí ti Baba-onírùngbọ̀n rí i pé ó dájú pe à ń lọ ó pinnu láti ràn wá lọ́wọ́ dé ibi tí ipá rẹ̀ tó, ó wọlé ó mú fèèrè kan jáde ó sì fi í hàn wá, ó béèrè lọ́wọ́ wa bí a bá rí ẹni tí ó mọ fèèrè í fun nínú wa. Olóhùn-ún-dùùrù sì dá a lóhùn pé òun lè fun fèèrè dáadáa. Lẹ́hìn náà ó fi fèèrè yìí lé Olóhùn-ún-dùùrù lọ́wọ́ ó sì wì fúnun pé bí a bá ti ń súnmọ́ ìlú àwọn ejò kí ó bẹ̀rẹ̀ sí fun ún àti pé nígbà tí àwọn ọlọ́pàá tí ń ṣọ́ ojú ọ̀nà ìlú wọn bá ti gbọ́ fèèrè náà gbogbo wọn ó sùnlọ. Ó wí fún wa pé àwọn ọlọ́pàá ejò wọ̀nyí tí wọ́n ń ṣọ́ ojú ọ̀nà ló butú jùlọ nítorí bí a bá ti lè kọjá wọn ìyọnu wa bùṣe àfi bí a kò bá tẹ̀lé ohun gbogbo tí òun bá ṣo fún wa. Ó wáá tún fún wa ní òfin kan lẹ́hìn èyí wí pé a kò gbọdọ̀ pa ejò kan rárá ní ìlú wọn ó sì tẹ̀ ẹ́ mọ́ wa létí gbọingbọin. Ó wí fún wa pé wa pé ẹni tí ó bá pa ejò ní ìlú àwọn ejò kò ní ṣáì rí ìjà ejò àti pàápàá pé èèwọ̀ ìlú náà ni. Ò kìlọ̀ ffún wa dáadáa nítorí tí ó wí pé nígbà tí a bá dé ìlú wọn ṣe ni a ó máa rí onírúurú ejò tí wọ́n á máa siré kiri tí wọn ó máa ta ọjà tí wọn ó sí máa ra ọjà lójú wa. Lẹ́hìn náà ni ó sọ̀rọ̀ nípa Òjòlá-ìbínú tí í ṣe ọba ìlú àwọn ejò náà wí pé òun ni ẹ̀dá tí ó burú jùlọ nínú àwọn ẹ̀dá afàyàfà àti pé kí á ṣọ́ra kí á má ṣe bá àwọn ejò ìlú náà jà kí wọ́n máa baà mú wa lọ sí iwájú ọba burúkú tí ń bẹ ní ìlú wọn. Lẹ́hìn èyí ọkùnrin náà tún gb’é àkèǹgbè títóbi kan fún Ewédayépọ̀, ara alèǹgbè náà dúdú mọnamọna, wọ́n so egungun ejò yí ọrùn rẹ̀ ká, ìyẹ́ onírúurú ẹyẹ ni wọ́n sì fi dí ílẹ́nu. Ọkùnrin náà wí fún Ewédayépọ̀ pé oògùn aporó ní ń bẹ nínú akèǹgbè náà àti wí pé títí á ó fi dé ilé ni kí ẹnì kọ̀ọ̀kan wa máa mu ìdajì ṣíbí nínú rẹ̀ lójoojúmọ́ àti pé bí a bá ti ń ṣe èyínì kò sí oró ejò tí ó lè mú wa. Ṣùgbọ́n ó tẹ̀ ẹ́ mọ́ wa létí dáadáa pé agbára ìdajì ṣíbí kan tí a bá mu lóòjọ́ kò ju ọjọ́ kan lọ nítorí náà a kò gbọdọ̀ pa ọjọ́ kan jẹ láì mu egbòogi yìí títí a ó fi dé ilé.
Nigba ti a ti se ipinnu bayii ti Baba-onirungbon ri i pe o daju pe a n lo o pinnu lati ran wa lowo de ibi ti ipa re to, o wole o mu feere kan jade o si fi i han wa, o beere lowo wa bi a ba ri eni ti o mo feere i fun ninu wa. Olohun-un-duuru si da a lohun pe oun le fun feere daadaa. Lehin naa o fi feere yii le Olohun-un-duuru lowo o si wi funun pe bi a ba ti n sunmo ilu awon ejo ki o bere si fun un ati pe nigba ti awon olopaa ti n so oju ona ilu won ba ti gbo feere naa gbogbo won o sunlo. O wi fun wa pe awon olopaa ejo wonyi ti won n so oju ona lo butu julo nitori bi a ba ti le koja won iyonu wa buse afi bi a ko ba tele ohun gbogbo ti oun ba so fun wa. O waa tun fun wa ni ofin kan lehin eyi wi pe a ko gbodo pa ejo kan rara ni ilu won o si te e mo wa leti gboingboin. O wi fun wa pe wa pe eni ti o ba pa ejo ni ilu awon ejo ko ni sai ri ija ejo ati paapaa pe eewo ilu naa ni. O kilo ffun wa daadaa nitori ti o wi pe nigba ti a ba de ilu won se ni a o maa ri oniruuru ejo ti won a maa sire kiri ti won o maa ta oja ti won o si maa ra oja loju wa. Lehin naa ni o soro nipa Ojola-ibinu ti i se oba ilu awon ejo naa wi pe oun ni eda ti o buru julo ninu awon eda afayafa ati pe ki a sora ki a ma se ba awon ejo ilu naa ja ki won maa baa mu wa lo si iwaju oba buruku ti n be ni ilu won. Lehin eyi okunrin naa tun gb’e akengbe titobi kan fun Ewedayepo, ara alengbe naa dudu monamona, won so egungun ejo yi orun re ka, iye oniruuru eye ni won si fi di ilenu. Okunrin naa wi fun Ewedayepo pe oogun aporo ni n be ninu akengbe naa ati wi pe titi a o fi de ile ni ki eni kookan wa maa mu idaji sibi ninu re lojoojumo ati pe bi a ba ti n se eyini ko si oro ejo ti o le mu wa. Sugbon o te e mo wa leti daadaa pe agbara idaji sibi kan ti a ba mu loojo ko ju ojo kan lo nitori naa a ko gbodo pa ojo kan je lai mu egboogi yii titi a o fi de ile.